শাহ্সুফি হাবিবুর রহমান

**শাহসুফি হাবিবুর রহমান** (১২৭৪ – ১২৯২ মঘী) ছিলেন ঊনবিংশ শতাব্দীর একজন প্রখ্যাত সুফি সাধক এবং চট্টগ্রামে চিশতিয়া ও মাদারিয়া ত্বরিকার অন্যতম প্রচারক। তিনি প্রখ্যাত সুফি সাধক ও পণ্ডিত শাহসুফি শারাফাতুল্লাহ্-এর কনিষ্ঠ পুত্র এবং মধ্যযুগের শ্রেষ্ঠ কবি ও সাধক আলী রজা (কানু শাহ)-এর পৌত্র।

### জন্ম ও বংশ পরিচয়
শাহসুফি হাবিবুর রহমান চট্টগ্রাম জেলার আনোয়ারা উপজেলার ওষখাইন গ্রামে এক সম্ভ্রান্ত সুফি পরিবারে জন্মগ্রহণ করেন। তিনি শাহসুফি শারাফাতুল্লাহ্ ও সৈয়দা উলফৎ বিবির কনিষ্ঠ পুত্র। তাঁর পিতা  শাহসুফি শারাফাতুল্লাহ্ ছিলেন তৎকালীন সময়ের একজন উচ্চপদস্থ অলি এবং পণ্ডিত। তাঁর পূর্বপুরুষ আলী রজা (কানু শাহ) চট্টগ্রামের আধ্যাত্মিক ও সাহিত্য ধারায় অত্যন্ত প্রভাবশালী ব্যক্তিত্ব ছিলেন। পরিবারের কনিষ্ঠ সন্তান হওয়ায় তিনি শৈশব থেকেই গভীর আধ্যাত্মিক পরিবেশে বেড়ে ওঠেন।

### সাহিত্যিক ও জ্ঞানতাত্ত্বিক অবদান
তিনি দেয়াঙ পরগনার অন্যতম দ্বীনি প্রতিষ্ঠান 'ফয়জুল বারী' (স্থাপিত: ১৮৩১ খ্রিষ্টাব্দ)  হতে উচ্চ শিক্ষা অর্জন করেন এবং সেখান থেকে আরবি ও ফার্সি ভাষার উপরে পাণ্ডিত্য লাভ করেন। তার গ্রন্থগুলোতে এই পান্ডিত্য প্রতিফলিত হয়েছে। বাংলা সাহিত্যে শে'র ও গজলে আরবী ও ফার্সি ভাষা প্রয়োগের ক্ষেত্রে তার অবদান উল্লেখযোগ্য বলে মনে করা হয় এবং তার অনুসারী, বাংলা সাহিত্যিক ও সাহিত্য গবেষকদের মতে তিনিই প্রথম বাংলা সাহিত্যে শে'র ও গযলে আরবী ও ফার্সি ভাষা প্রয়োগ করেন। 
তিনি তাঁহার দীর্ঘ ৩৫ বছর জীবনে অনেক গ্রন্থ রচনা করেন। যার মধ্যে উল্লেখযোগ্য গ্রন্থ হলো জ্ঞান প্রদ্বীপ, ধ্যান বাহার এবং বিভিন্ন অজিফা। তিনি ২০০টিরও বেশি রাগ-রাগিণীতে শের ও গজল রচনা করেছেন।

### আধ্যাত্মিক জীবন ও দর্শন
পিতা শাহসুফি শারাফাতুল্লাহ্-এর নিকট থেকেই তিনি ত্বরিকার প্রাথমিক শিক্ষা ও খেলাফত লাভ করেন। পিতার ইন্তেকালের পর তিনি তাঁর আধ্যাত্মিক উত্তরাধিকারী বা 'গদিনীশিন' হিসেবে দায়িত্বভার গ্রহণ করেন। তিনি নিয়মিত ইবাদত-বন্দেগির পাশাপাশি বিভিন্ন আউলিয়াদের মাজার জিয়ারত করতেন। 

### আধ্যাত্মিক বৈশিষ্ট্য ও জনশ্রুতি
শাহসুফি হাবিবুর রহমানের আধ্যাত্মিক জীবন নিয়ে তাঁর অনুসারীদের মধ্যে বিভিন্ন অলৌকিক ঘটনার বর্ণনা প্রচলিত রয়েছে। তাঁর অনুসারীদের মতে, তাঁর ইবাদত ও রিয়াজতের সময় প্রায়ই আধ্যাত্মিক পুরুষ হযরত খিজির (আ.) উপস্থিত হতেন এবং তাঁর সাথে ইলমে মারফত বা আধ্যাত্মিক জ্ঞান নিয়ে আলোচনা করতেন। জনশ্রুতি এবং ভক্তদের মধ্যে একটি বিশেষ প্রচলিত বিশ্বাস হলো, তিনি যে পথ দিয়ে হাঁটতেন, সেখানে এক প্রকার বিশেষ সুগন্ধ বা খুশবু অনুভূত হতো।

কথিত আছে, একবার তিনি পাকিস্তানের পাকপত্তন শরীফে প্রখ্যাত সুফি সাধক ফরিদউদ্দিন গঞ্জেশকার-এর মাজার জিয়ারতে গেলে সেখানে তিনি আধ্যাত্মিকভাবে "গাউছে জামান" সম্বোধনে ভূষিত হন।

### উত্তরাধিকার
তিনি চিশতিয়া তরিকা, মাদারিয়া তরিকা, কাদেরিয়া তরিকা ও নকশবন্দি তরিকা ত্বরিকার প্রচার ও প্রসারে গুরুত্বপূর্ণ ভূমিকা পালন করেন। তাঁর আধ্যাত্মিক ধারা পরিচালনার জন্য তিনি যোগ্য খলিফা ও উত্তরাধিকারী মনোনীত করে যান। তাঁর ইন্তেকালের পর তাঁর জ্যেষ্ঠ পুত্র শাহসুফি আমিনুর রহমান সাজ্জাদানাশীন হিসেবে দায়িত্ব পালন করেন। এইছাড়া তিনি ৭৫ জনকে খিলাফত দেন। তাঁর খলিফাদের মধ্যে উল্লেখযোগ্য ছিলেন শাহসুফি মকবুল আলী, আমিন শরীফ মুন্সি, মৌলভী গোলাম সবুর, মৌলভী শাহাদাত আলী এবং মৌলভী আবদুল মালেক। তন্মধ্যে মকবুল সুফী ও আমিন শরীফ মুন্সি উভয় অসংখ্য ভাবগীতি রচনা করেছেন। তার বিশেষ খলিফা হলেন শাহসুফি আব্দুস সামাদ। অনুসারীদের মতে, মৃত্যুর পূর্বে তিনি তার স্ত্রী ছেমনারা বিবির নিকট তার নাতি নুরুল রশীদ আকতার শাহ্‌ নূর ছিদ্দীকি জন্মগ্রহণ করবেন এমন ভবিষ্যতবানী করেছিলেন এবং  নিজের ব্যবহৃত কোরান শরীফ ও জুব্বা উনার জন্য আমানত রেখে যান। এইছাড়া তার অন্যতম খলিফা মাকবুল সুফির নিকটও তার নাতি নুরুল রশীদ আকতার শাহ্‌ নূর ছিদ্দীকি এর জন্য লিখিত খেলাফত নামা এবং সিলসিলার তরিকতের বিশেষ তত্ত্ব ও সূত্র রাখার কথা বলা হয়। ১৯৮৬ সালে মকবুল সুফির একমাত্র কন্যা নিজেই নুরুল রশীদ আকতার শাহ্‌ নূর ছিদ্দীকি কে ঐ গ্রন্থ ও খিলাফতনামা হস্তান্তর করেন।

### মৃত্যু ও সমাধি
১২৯২ মঘী ১২ই চৈত্র এই সুফি সাধক ইন্তেকাল করেন। তাঁকে চট্টগ্রামের আনোয়ারা উপজেলার ওষখাইন গ্রামে তাঁর পিতা শাহসুফি শারাফাতুল্লাহ্ এর সমাধির পার্শ্বে সমাহিত করা হয়। তাঁর মাজার বর্তমানে ওষখাইন দরগাহ শরীফ প্রাঙ্গণে অবস্থিত।

## বহিঃসংযোগ
* বাংলাপিডিয়াতে আলী রজা 

*দেয়াঙ পরগনার অন্যতম দ্বীনি প্রতিষ্ঠান 'ফয়জুল বারী

## তথ্যসূত্র

বিষয়শ্রেণী:সুফি সাধক
বিষয়শ্রেণী:চট্টগ্রামের ব্যক্তি
বিষয়শ্রেণী:সুন্নি মুসলিম